Id-Deċiżjoni tal-Kummissjoni
tal-25 ta’ Ottubru 2000
li temeda d-Deċiżjoni 97/467/KE li tfassal listi proviżorji ta’ stabbilimenti f’pajjiżi terzi li minnhom l-Istati Membri jawtorizzaw l-importazzjoni ta’ laħam tal-fenek u tas-selvaġġina mrobbija fl-irziezet
(notifikat taħt id-dokument numru Ċ (2000) 3093)
(Test b’relevanza għaż-ŻEE)
(2000/691/KE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kondizzjonijiet għat-tfassil, għal żmien temporanju, ta’ listi provviżorji ta’ stabbilimenti f’pajjiżi terzi li minnhom l-Istati Membri huma awtorizzati li jimportaw ċerti prodotti ta’ oriġini mill-annimali, prodotti tas-sajd u molluski b’valvoli ħajjin [1], kif l-aħħar emendata bid-Deċiżjoni 98/603/KE [2], u b’mod partikolari bl-Artikolu 21(1) u bl-Artikolu 7 tagħha,
Billi:
(1) Id-Deċiżjoni tal-Kummissjoni 97/467/KE [3], kif l-aħħar emendata bid-Deċiżjoni 2000/496/KE [4], ħejjiet listi provviżorji ta’ stabbilimenti f’pajjiżi terzi li minnhom l-Istati Membri jawtorizzaw l-importazzjoni ta’ laħamijiet tal-fenek u tas-selvaġġina mrobbija fl-irziezet. Il-lista ta’ stabbilimenti mħejjija bid-Deċiżjoni msemmija hawn fuq ma tinkludix stabbilimenti li jipproduċu laħam ratit.
(2) Il-lista ta’ pajjiżi terzi li minnhom l-Istati Membri huma awtorizzati li jimportaw laħam ratit, il-kondizzjonijiet tas-saħħa ta’ l-annimali u ċ-ċertifikazzjoni veterinarja meħtieġa għall-importazzjoni ta’ dan il-laħam ġew stabbiliti dan l-aħħar.
(3) L-Istati Membri skond id-dispożizzjonijiet tad-Deċiżjoni 97/467/KE jistgħu sa’ l-1 ta’ Ottubru 2000 jawtorizzaw stabbilimenti għall-importazzjoni ta’ laħam ratit.
(4) Id-data 1 ta’ Ottubru 2000 għandha tiġi ssostitwita bit-30 ta’ April 2001 sabiex tkun tista’ titħejja lista ta’ stabbilimenti f’pajjiżi terzi u sabiex l-awtoritajiet kompetenti ta’ pajjiżi terzi jkunu jistgħu jagħtu lill-Kummissjoni l-garanziji tas-saħħa meħtieġa, u bil-ħsieb li jnżamm il-kummerċ eżistenti.
(5) Il-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Fl-Artikolu 1(2a) tad-Deċiżjoni 97/467/KE, id-data "1 ta’ Ottubru 2000" hija ssostitwita bid-data "30 ta’ April 2001".
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fil-25 ta’ Ottubru 2000.